
Tisztelt Képviselő-testület!

A Fotoszintézis Természetvédő Egyesület (Martfű, Mártírok út 1.) képviseletében Csáky Gyöngyi és Takácsné Nádi Éva levélben keresett meg, melyben kezdeményezik a Martfű belterületén lévő Tisza folyó partján húzódó terület védetté nyilvánítását.
Beadványuk vizsgálata során az alábbiakat állapítottam meg:
· A védelemre javasolt terület a martfűi 714/1 5 ha és 6536 m2 fásított terület, melynek tulajdonosa a Magyar Állam, kezelője a Közép – Tisza - vidéki Vízügyi Igazgatóság.
· A védelemre javasolt terület a martfűi 711/1 3 ha 0289 m2 kivett beépítetlen terület, melynek tulajdonosa a Magyar Állam, kezelője a Közép – Tisza - vidéki Vízügyi Igazgatóság.
· A védelemre javasolt terület a Tisza folyó árterén helyezkedik el, közvetlen szomszédságában a Közép-Tiszai Tájvédelmi Körzettel, és a Közép-Tisza kiemelt jelentőségű természet megőrzési területtel. Teljes hosszában közvetlen szomszédságban és szervesen kapcsolódva a lakott területhez.
· A védelemre javasolt terület 1D erdőrészletén a Közép – Tisza - vidéki Vízügyi Igazgatóság (továbbiakban: KÖTIZIVIG) tarvágást kívánt végrehajtani 2013-ban.
Ennek kapcsán lakossági kezdeményezés eredményeként különböző vizsgálatok történtek a területen élő faállomány és állatvilág tekintetében. 
· A KÖTIVIZIG 2014-ben „Fák állapotfelmérése és kezelési javaslata a Martfű 1D erdőrészletben” címmel a Garden Faápoló Kft.-vel tanulmányt készíttetett. A tanulmány 20 darab – 12 darab fehér nyár és 8 darab fekete nyár – fa vizsgálatára irányult. A tanulmány 2 darab fa esetében kivágást, a többi esetében különböző kezelési módokat javasolt. A tanulmányban érintett fák pihenést, rekreációs célt szolgáló területen helyezkednek el (Horgásztanya környezete).
· A KÖTIVIZIG KP-1059-001/2016 levelében, melyet megküldött:
· Martfű Város Polgármesteri Hivatal
· Hajdú-Bihar Megyei Kormányhivatal Környezetvédelmi és Természetvédelmi Főosztály
· Jász-Nagykun-Szolnok Megyei Kormányhivatal Környezetvédelmi és Természetvédelmi Főosztály
· Jász-Nagykun-Szolnok Megyei Katasztrófavédelmi Igazgatóság
· Jász-Nagykun-Szolnok Megyei Védelmi Bizottság
· Tisza Cipő Horgászegyesület
· Takács Sándor
· Csáky Gyöngyi számára, 
tájékoztatást adott arról, hogy a 2014-ben elkészíttetett 20 darab fa vizsgálata, valamint a 2014-ben kivágott 1 darab fa és a 2015-ben kivágott, további 6 darab fa költsége 650.000 Forint volt, szemben a 135.000 Forint bevétellel, mely a tűzifaként való hasznosítás eredménye.
Kérte az érintetteket, vizsgálják felül az üggyel kapcsolatos álláspontjukat, ezen idős puhafás ligeterdők látogatott részét illetően, az elmúlt két évben bekövetkezett események ismeretében! Kérték, járuljanak hozzá a veszélyes állapotok megszüntetéséhez, az erdőállomány részletermeléséhez és megújításához a jövőbeni egyre inkább valószínűsíthető tragédia megelőzése érdekében.
· A Jász-Nagykun-Szolnok Megyei Kormányhivatal Környezetvédelmi és Természetvédelmi Főosztály JN/KTF/01856-03/2016. számú, a KÖTIVIZIG-nek címzett, de tájékoztatásul Önkormányzatunknak is megküldött tájékoztató levelében egyebek mellett a következőket fogalmazta meg:

„A területen lévő 1D jelű erdőrészletben tudomásunk szerint ősztől-tavaszig rendszeresen tartózkodik körülbelül 20 darab védett erdei fülesbagoly, továbbá zöld küllő, megfigyelhető az Alföldön ritkán előforduló mókus, illetve az idős hazai nyarakban a fokozottan védett és közösségi jelentőségű tavi denevér egy kisebb kolóniája él. A tavi denevér mellett a területen tartózkodik a vízi denevér, a szürke hosszúfülű denevér és a korai denevér egy-egy kisebb populációja is. 

A természet védelméről szóló 1996. évi LIII. törvény 43. § (1) alapján “Tilos a védett állatfajok egyedének zavarása, károsítása, kínzása, elpusztítása, szaporodásának és más élettevékenységének veszélyeztetése, lakó-, élő-, táplálkozó-, költő-, pihenő-, vagy búvóhelyeinek lerombolása, károsítása.”

Tájékoztatom, hogy a természetvédelmi hatóság a fenti szempontokat figyelembe véve, a természetvédelem értékeit szem előtt tartva kettő alkalommal helyszíni bejárást tartott, amelyen többek között részt vett a KÖTIVIZIG, a Hortobágyi Nemzeti Park Igazgatóság, a lakosok képviselői és a természetvédelmi hatóság is.
A résztvevők 2015. augusztus 4-én közösen jelölték ki a veszélyesnek tartott kivágandó fákat, melyek eltávolítása meg is történt. A levélben szereplő 132 darab amerikai kőris és zöld juhar nem őshonos, invazív fajok, a 42 darab idős fekete és fehér nyár őshonos faj.
A fák letermelése a természetvédelem érdekeivel ellentétes. Az esetleges fakitermelés vegetációs időn kívül és a fákban élő denevérfiókák kirepülése után (hozzávetőleg augusztus 15- október 20 közötti időszakban) lehetséges.

Az ingatlan ugyan nem védett terület és nem része Natura 2000 hálózatnak, de védett terület pufferzónája, ezért a fák letermelése után a lehető legrövidebb időn belül történjen meg a fák pótlása őshonos fajokkal.”

· Időközben a Hortobágyi Nemzeti Park Igazgatóság megbízásából elkészült a Közép-Tisza (HUHN20015) kiemelt jelentőségű természetmegőrzési terület fenntartási terve. A terv vonatkozik a Martfű külterületén lévő Natura 2000 területekre is. 




Tisztelt Képviselő-testület!

A természet védelméről szóló 1996. évi LIII. törvény alábbi rendelkezései vonatkoznak a védetté nyilvánításra:

22. § Kiemelt oltalmuk biztosítása érdekében védetté kell nyilvánítani a tudományos, kulturális, esztétikai, oktatási, gazdasági és más közérdekből, valamint a biológiai sokféleség megőrzése céljából arra érdemes
a) vadonélő szervezeteket, életközösségeiket, továbbá termő-, tartózkodó-, élőhelyeiket;

23. § (1) természeti érték és terület kiemelt oltalma a védelmi nyilvánítással jön létre.

24. § (1) természeti terület [15. § (1) bekezdés] és más – e törvény 22. §-a alapján – védelemre érdemes földterületet 
a) országos jelentőségű terület esetén a miniszter
b) helyi jelentőségű terület esetén rendeletben a települési – Budapesten a fővárosi – önkormányzat nyilvánít védetté. 

25. § (1) védetté nyilvánításra bárki javaslatot tehet. 
	(2) terület védetté nyilvánítását – helyi jelentőségű védett természeti terület kivételével- az igazgatóság készíti elő. Ha az előkészítés helyi jelentőségű védett természeti területté nyilvánításra irányul, a helyi védetté nyilvánítást előkészítő települési önkormányzati jegyzőnek, főjegyzőnek (a továbbiaknak együtt: jegyző), a terület védetté nyilvánításának indokoltságát alátámasztó iratok megküldése mellett meg kell keresnie az igazgatóságot, hogy kívánja-e a terület országos jelentőségű védett természeti területté nyilvánítását. 

Tekintettel a fent leírtakra kérem a Képviselő-Testületet foglaljon állást abban, hogy levélben keressem meg a Hortobágyi Nemzeti Park Igazgatóságot, fontolja meg a védelemre javasolt területek (714/1 hrsz. és 711/1 hrsz.) országos jelentőségű védett területté nyilvánítását, figyelembe véve a javasolt terület nagyságát, a Tájvédelmi Körzettel való kapcsolatát, valamint azt, hogy a területre vonatkozó fenntartásnak hasonulnia szükséges a Közép-Tisza (HUHN20015) kiemelt jelentőségű, természetmegőrzési terület fenntartásához, ami a Nemzeti Park hatáskörébe tartozik.

Kérem előterjesztésem megtárgyalását és az alábbi határozati javaslat elfogadását. 


Határozati javaslat:

...../2016. (........)

A martfűi 714/1 és 711/1 helyrajzi számú területek védetté nyilvánításáról.

Martfű Város Önkormányzata Képviselő - Testülete megtárgyalta a martfűi 714/1 és 711/1 helyrajzi számú területek védetté nyilvánítására vonatkozó előterjesztést és az alábbiak szerint döntött: 

A természet védelméről szóló 1996. évi LIII. törvény 25. § (2) bekezdésében foglaltakra tekintettel a Képviselő-testület felkéri a jegyzőt, hogy a martfűi 714/1 és 711/1 helyrajzi számú területek védetté nyilvánításának indokoltságát alátámasztó iratokat küldje meg a Hortobágyi Nemzeti Park Igazgatóságának azzal a kéréssel, hogy fontolja meg a területek országos védelem alá való helyezését, figyelembe véve a védelemre javasolt területek nagyságát, a Tájvédelmi Körzettel való kapcsolatát, valamint azt, hogy a területekre vonatkozó fenntartásnak hasonulnia szükséges a Közép-Tisza (HUHN20015) kiemelt jelentőségű természetmegőrzési terület fenntartásához, mely jelenleg is a Nemzeti Park hatáskörébe tartozik. 

Felelős: Jegyző

Határidő: 2016. szeptember 15.

Kapják: 
1. valamennyi képviselő helyben
2. Jász-Nagykun-Szolnok Megyei Kormányhivatal
3. Fotoszintézis Természetvédő Egyesület, Martfű, Mártírok út 1.
4. Műszaki Iroda helyben
5. Pénzügyi és Adóügyi Iroda helyben
6. Irattár




Martfű, 2016. 07. 17.

